FI Euroopan unionin virallinen lehti CE 78/726

(2004/C 78 E/0776)

KIRJALLINEN KYSYMYS E-1815/03

esittäjä(t): Gabriele Stauner (PPE-DE) komissiolle

(2. kesäkuuta 2003)

Aihe: Schreyerin tiedot Eurostatin rahoitussotkuista

Petostentorjuntavirasto (OLAF) esitti 19. maaliskuuta 2003 Pariisin yleiselle syyttäjälle Planistat Europe SA:ta koskevan syytteen. Kyseistä yritystä syytetään petoksista sekä osallisuudesta Eurostatin virkamiesten käyttöön tarkoitettujen salaisten tilien perustamiseen. ”La Voix du Luxembourg” -lehdessä siteerattiin tähän liittyen 16. toukokuuta 2003 Pariisin yleisen syyttäjäviraston edustajan Caillibotten lausuntoa, jossa hän totesi, että ottaen huomioon asiaan liittyvät osatekijät on enemmän kuin todennäköistä, että kahden yksikön välillä on esiintynyt väärennettyjä laskuja ja että kyseeseen tulevat rikkomukset ovat kavallus ja kavalluksen peittely.

OLAF:in syyte perustuu Eurostatin tarkastusraportteihin, jotka Schreyerin alaisuudessa toimiva varainhoidon valvonnan pääosasto sai nähtäväkseen jo keväällä 2000. Liikesuhteita Planistat-yrityksen kanssa ei kuitenkaan katkaistu, vaan tehtiin jopa uusia sopimuksia. Eurostatin johtajan Yves Francheťn mukaan Schreyer oli tietoinen kyseisistä tarkastusraporteista. ARD-kanavan Eurooppa-asioita käsittelevässä ohjelmassa Franchet totesi 17. toukokuuta 2003, että Schreyer on puolustanut väsymättä Eurostatia Euroopan parlamentille, hän on tiennyt kaikista ongelmista ja he ovat keskustelleet kaikesta. Francheťn mukaan keskusteluja on käyty myös tarkastusraporteista, joten Schreyer on saanut ajallaan tiedot kaikesta.

Voiko komissio vahvistaa kyseisen lausunnon?

Katsooko komissio, että oli oikein tehdä Planistatin kanssa uusia sopimuksia huolimatta yritystä koskevista tiedossa olleista seikoista?

Jos vastaus on kielteinen, voiko komissio kertoa, miksi Schreyer ei keskeyttänyt maksuja Planistatille sekä uusien sopimusten tekoa?

Toimittaako komissio nyt viipymättä edellä mainitut tarkastusraportit talousarvion valvontavaliokunnalle?

Pedro Solbes Miran komission puolesta antama vastaus

(11. syyskuuta 2003)

Näitä asioita käsiteltiin talousarvion valvontavaliokunnan kokouksessa 16. kesäkuuta 2003. Komission jäsen Michaele Schreyer selvitti, että hän ei ollut saanut tarkastuskertomusta Datashopeista ennen toukokuuta 2003 eikä hän ollut keskustellut Yves Franchetin kanssa Eurostatista. Yves Franchet viittasi tietoon, jonka komissio sai käyttöönsä vuotta 2001 koskevan vastuuvapausmenettelyn yhteydessä. Mainitussa televisiohaastattelussa Yves Franchet totesi myös, että ei ole olemassa tarkastuskertomusten toimittamista komission jäsenille koskevaa järjestelmää. Yves Franchet on vahvistanut kirjallisesti, että hän ei ollut toimittanut Eurostatin sisäistä tarkastuskertomusta Datashopeista komission jäsenille haastattelun aikoihin. Yves Franchet on myös vahvistanut, että hän ei ollut koskaan tavannut komission jäsen Michaele Schreyeria.

Uutta varainhoitoasetusta (1), joka on ollut voimassa 1. tammikuuta 2003 alkaen, sovelletaan periaatteessa uusien sopimusten tekemiseen. Tämä koskee myös Planistatin kanssa tehtyjä sopimuksia. Datashopeja koskevassa tarkastuskertomuksessa ei suositeltu, että kyseisen yrityksen kanssa ei tulisi enää tehdä sopimuksia.

Euroopan petostentorjuntaviraston tutkimuksen tuloksista ilmoitettiin pääsihteerille ensi kerran 3. huhtikuuta 2003, sillä viraston tutkimuksiin sovelletaan yhteisön lainsäädäntöön sisältyviä luottamuk-sellisuussäännöksiä (2) ja kyseessä olivat ulkoiset tutkimukset.

Komissio päätti 9. heinäkuuta 2003 sille esitettyjen tietojen perusteella keskeyttää kaikki hankkeet Planistatin kanssa käynnissä olevien tutkimusten ajaksi. Eurostat on jo keskeyttänyt Datashopeja koskeviin toimiin liittyvien maksujen suorittamisen Planistatille, joka nousi esiin komission ennakkovaroitusjärjestelmässä 23. heinäkuuta 2003. Kyseisenä päivänä komissio kehotti hyväksyviä virkamiehiään irtisanomaan kaikki Planistatin kanssa tehdyt sopimukset.

Kaikkia voimassa olevia sopimuksia ja Planistatin suorittamaa työtä tutkitaan parhaillaan perusteellisesti. Asiaankuuluvasti suoritetusta työstä komissio on velvollinen suorittamaan työtä vastaavan maksun. Jos Euroopan petostentorjuntaviraston ja Ranskan oikeusviranomaisten meneillään olevat tutkimukset paljastavat rahoitussääntöjen rikkomisen, komissio ryhtyy välittömästi asianmukaisiin toimiin. Lisäksi on huomattava, että komissio nosti Euroopan petostentorjuntaviraston sille toimittamien tietojen perusteella kanteen erästä tahoa vastaan Pariisin yleisen syyttäjäviraston käynnistämän menettelyn yhteydessä.

Vastuuvapauden myöntämistä varainhoitovuonna 2001 koskevan päätöksen seurannan puitteissa ja parlamentin pyynnöstä komissio toimitti budjettivaliokunnan sihteeristölle 16. toukokuuta 2003 kuusi sisäistä tarkastuskertomusta, jotka Eurostatin sisäinen tarkastus on laatinut vuosina 1999—2002. Tämä tapahtui niiden ehtojen mukaisesti, joista on säädetty luottamuksellisten asiakirjojen lähettämistä parlamentille koskevassa puitesopimuksessa. Budjettivaliokunnan sihteeristölle toimitettiin 20. toukokuuta 2003 tiivistelmäkertomus toimenpiteistä, joihin sisäiset tarkastuskertomukset ovat johtaneet.

Euroopan petostentorjuntavirasto tutkii joitakin tarkastuskertomuksia. Lisäksi virasto on toimittanut osan näistä kertomuksista muiden asiakirjojen joukossa Luxemburgin oikeusviranomaisille tai Pariisin ylemmän asteen tuomioistuimessa toimivalle syyttäjälaitokselle. Koska tutkimukset ovat yhä käynnissä, komissio ei halua vahingoittaa niitä tai asianomaisten henkilöiden oikeuksia.

(1) Neuvoston asetus (EY, Euratom) N:o 1605/2002, tehty 25 päivänä kesäkuuta 2002, Euroopan yhteisöjen yleiseen talousarvioon sovellettavasta varainhoitoasetuksesta, EYVL L 248, 16.9.2002.

(2) EYVL L 136, 31.5.1999.